Diari Oficial de la Generalitat Valenciana


Sumari del DOGV 9333, del 06-05-2022 (2022/3508)

RESOLUCIÓ de 20 d'abril de 2022, de la consellera d'Agricultura, Desenvolupament Rural, Emergència Climàtica i Transició Ecològica i presidenta del Consorci del Consell de l'Horta de València, d'aprovació del Reglament orgànic i funcional del Consorci del Consell de l'Horta de València.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9333

Data del DOGV
:   06-05-2022

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2022/3508


Organisme emissor
:   Consorci del Consell de l'Horta de València

Tipus de document
:   Resolució

RESOLUCIÓ de 20 d'abril de 2022, de la consellera d'Agricultura, Desenvolupament Rural, Emergència Climàtica i Transició Ecològica i presidenta del Consorci del Consell de l'Horta de València, d'aprovació del Reglament orgànic i funcional del Consorci del Consell de l'Horta de València. [2022/3508]  
L'article 39 de la Llei 5/2018, de 6 de març, de l'Horta de València, atribueix al Consell de l'Horta de València autonomia en la seua organització i en l'administració del patrimoni propi per al compliment dels seus fins.  
L'article 43 de la Llei 5/2018 estableix que el funcionament i organització interna del Consell de l'Horta de València s'establiran en els seus estatuts.  
A fi de complementar els estatuts i dotar d'una estructura orgànica i funcional al Consell de l'Horta de València, en sessió plenària duta a terme el 23 de març de 2022, l'òrgan executiu ha acordat aprovar el Reglament orgànic i funcional del Consorci del Consell de l'Horta de València.  
Fent ús de les atribucions que em confereix la Llei 5/2018, de 26 de març, resolc:  
  
Primer  
Ordenar la publicació del Reglament orgànic i funcional del Consorci del Consell de l'Horta de València en el Diari Oficial de la Generalitat Valenciana.  
  
València, 20 d'abril de 2022.- La consellera d'Agricultura, Desenvolupament Rural, Emergència Climàtica i Transició Ecològica i presidenta del Consorci del Consell de l'Horta de València: Mireia Mollà Herrera.  
  
  
Reglament orgànic i funcional del   
Consorci del Consell de l'Horta de València  
  
CAPÍTOL I  
Disposicions generals  
  
Article 1. El Consorci del Consell de l'Horta de València  
1. El Consorci del Consell de l'Horta de València és una entitat de dret públic, amb personalitat jurídica pròpia i diferenciada dels ens consorciats, creada per l'Administració de la Generalitat Valenciana, a través de la Conselleria d'Agricultura, Medi Ambient, Canvi Climàtic i Desenvolupament Rural, l'Ajuntament de València i la Diputació Provincial de València mitjançant el Conveni subscrit a València, el 20 de maig de 2019, publicat en el DOGV de 8570, de 16 de juny de 2019, a l'empara del que es disposa en l'article 118 de la Llei 40/2015, d'1 d'octubre, de règim jurídic del sector públic i en compliment de l'article 38 de la Llei 5/2018, de 6 de març, de la Generalitat, de l'horta de València i adscrita a l'Administració de la Generalitat Valenciana, a través de la Conselleria amb competències en matèria d'agricultura i desenvolupament rural.  
2. La capacitat jurídica de dret públic i privat del Consorci del Consell de l'Horta de València serà tan àmplia com ho requerisca la realització dels seus fins. I, a través, dels seus òrgans representatius, a més de les facultats que com a subjecte actiu de l'Administració pública li corresponen, amb sotmetiment al que es disposa en els seus estatuts i, supletòriament, al règim juridicoadministratiu, podrà adquirir, posseir, reivindicar, permutar, gravar o alienar béns mobles i immobles, obligar-se, fer contractes, establir i explotar obres i serveis, exercir accions i excepcions i interposar recursos d'acord amb la legislació vigent, i qualssevol altres relacionades amb els fins i objectius perseguits en aquest, gaudint d'autonomia en la seua organització i en l'administració del patrimoni propi per al compliment dels seus fins.  
  
3. El Consorci del Consell de l'Horta de València té per objecte garantir la pervivència i promoure la dinamització de les activitats agràries a l'Horta de València, fomentant una agricultura més respectuosa amb el medi ambient així com la possibilitat de permetre usos i activitats complementaris i compatibles amb les activitats agràries, per a millorar la sostenibilitat econòmica, social i ambiental del territori i de les activitats desenvolupades en l'àmbit d'aplicació d'aquesta llei, així com fomentar la participació ciutadana en la presa de decisions que afecten l'Horta de València, la sobirania alimentària, la reconnexió camp-ciutat i impulsar un sistema agroalimentari local.  
  
Article 2. Règim jurídic  
1. El Consorci del Consell de l'Horta de València es regeix per la Llei 5/2018, de 6 de març, de la Generalitat, de l'horta de València, pels seus estatuts, per aquest reglament i les disposicions especials que el regulen, i amb caràcter preferent els articles específics sobre la matèria continguts en la següent normativa o la que la substituïsca:  
a) Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions o norma que la substituïsca.  
b) Llei 40/2015, d'1 d'octubre, de règim jurídic del sector públic, o norma que la substituïsca.  
c) La legislació sobre procediment administratiu comú quan exercisca potestats administratives.  
d) La legislació sobre contractes de les administracions públiques, pel que fa a l'execució material d'obres, prestació de serveis i explotació de serveis i equipaments.  
e) En tota la resta, per les normes de dret civil, mercantil i laboral.  
  
2. Els plans i programes d'obres i instal·lacions que realitze el Consorci del Consell de l'Horta de València per al compliment dels seus fins porta aparellada la declaració d'utilitat pública.  
  
Article 3. Funcions del Consorci del Consell de l'Horta de València  
Corresponen al Consorci del Consell de l'Horta de València les següents funcions:  
a) Elaborar, juntament amb la conselleria amb competències en agricultura i desenvolupament rural, el Pla de desenvolupament agrari de l'Horta de València o instrument equivalent, així com la seua gestió i coordinació, a més d'elaborar els programes i projectes que es formulen a la seua empara.  
b) Adquirir o arrendar terrenys i la resta de béns mobles o immobles, materials i immaterials, necessaris per al compliment dels seus fins.  
c) Obtindre els recursos i ajudes tècniques i econòmiques provinents d'altres institucions públiques i privades, entre altres, els fons provinents de la Unió Europea. Gestionar la percepció última d'aquests recursos i ajudes per part de les persones que es dediquen a l'agricultura.  
d) Realitzar funcions de gestió i mediació per a facilitar la cessió d'ús o l'arrendament de parcel·les agràries o finques rústiques sense cultivar, amb l'objectiu d'afavorir la continuïtat de l'activitat agrària en l'àmbit de l'Horta de València. Coordinar iniciatives locals prèvies d'intermediació de terres, articular un banc de terres dins de l'àmbit territorial d'aplicació de la Llei 5/2018, de 6 de març, de la Generalitat, de l'Horta de València, i, dur a terme activitats de promoció, sensibilització i comunicació entorn dels mecanismes de cessió de l'ús de terres per a afavorir el cultiu de camps abandonats i la millora de la rendibilitat de les explotacions agràries.  
e) Promoure i gestionar les marques de qualitat dels productes de l'Horta de València, que els doten d'un major valor afegit i els diferencien de la resta del mercat.  
f) Promoure i gestionar un servei de guarderia rural, en coordinació i cooperació amb la policia local dels municipis de l'àmbit de l'Horta de València que garantisca la seguretat de les explotacions.  
g) Vetlar per l'estat correcte, d'acord de la Llei 5/2018, de 6 de març, de la Generalitat, de l'Horta de València, de les infraestructures annexes a l'Horta de València, com són les xarxes de camins i séquies.  
h) Prestar serveis d'assessorament i fomentar la formació professional agrària a les persones que es dediquen a l'agricultura i fomentar que garantisquen un relleu generacional adequat.  
i) Oferir formació a persones joves i adultes en matèria d'agroecologia i sobirania alimentària, des d'una perspectiva social i educativa.  
  
j) Impulsar la investigació, desenvolupament i avaluació d'experiències d'innovació social en l'activitat agrària, que promoguen experiències col·laboratives, participatives i inclusives, així com la seua difusió.  
k) Programar i gestionar mecanismes de compensació econòmica a les persones que es dediquen a l'agricultura per al manteniment dels elements constitutius de l'Horta de València, definits en l'article 6 de la Llei 5/2018, de 6 de març, de la Generalitat, de l'horta de València, i, especialment, per al manteniment de les activitats agràries.  
  
l) Elaborar dictàmens, informes, plans, programes i projectes sobre l'Horta de València i requerir de les administracions competents les actuacions necessàries per al compliment dels seus objectius. En tot cas, els informes del Consorci del Consell de l'Horta de València relatius a usos i activitats en l'àmbit de l'Horta de València tindran caràcter preceptiu i vinculant.  
m) Promoure campanyes d'informació i sensibilització ciutadana sobre els valors econòmics, ambientals i culturals de l'Horta de València, de foment del consum dels seus productes, mercats de proximitat i qualsevol classe d'activitats que ajuden a incrementar la renda de les persones que es dediquen a l'agricultura, perquè la seua professió els permeta viure dignament de la mateixa i, especialment, mesures de sensibilització en relació amb la participació de les dones i persones joves en el sector.  
n) Visibilitzar la potencialitat de l'agricultura urbana i periurbana com a eina d'inclusió i transformació social i de desenvolupament local.  
  
o) Establir convenis de col·laboració amb altres entitats públiques i privades sense ànim de lucre que tinguen objectius coincidents amb el Consorci del Consell de l'Horta de València.  
p) Percebre i gestionar taxes, preus públics i altres ingressos d'origen públic i privat que li puguen correspondre d'acord amb la normativa aplicable.  
q) Actuar com a òrgan de representació de les entitats presents en el Consorci del Consell de l'Horta de València en relació amb tot el referent a les seues funcions i d'acord amb el que establisquen els estatuts.  
  
r) Garantir el compliment de la legislació sectorial aplicable en l'àmbit de l'Horta de València i de les determinacions del Pla d'acció territorial d'ordenació i dinamització de l'Horta de València i del Pla de desenvolupament agrari de l'Horta de València.  
s) Garantir el compliment de la legislació vigent en matèria d'igualtat i paritat de gènere, especialment la de titularitat compartida de les explotacions agràries.  
t) Col·laborar amb les figures de qualitat agroalimentària diferenciada que produïsquen i comercialitzen els seus productes, en tot o en part, a l'Horta de València.  
u) Vetlar per les pràctiques de cultiu tradicionals de l'Horta de València i pel desenvolupament sostenible del seu territori.  
v) Fomentar i coadjuvar a la correcta traçabilitat dels productes agrícoles de l'Horta de València i a la seua comercialització.  
w) Establir etiquetes o distintius de l'Horta de València per als productes agrícoles de qualitat cultivats en aquesta.  
x) Promoure l'elaboració d'estadístiques i estudis de producció, elaboració i comercialització dels productes de l'Horta de València.  
y) Establir un registre de productors de l'Horta de València i promoure la cooperació entre aquests.  
z) Exercir totes les funcions que, en l'àmbit de l'Horta de València, li deleguen o encomanen les administracions amb competències en aquest àmbit, i adoptar totes les accions necessàries per al compliment dels objectius de Llei 5/2018, de 6 de març, de la Generalitat, de l'horta de València i dels seus instruments de desenvolupament.  
  
  
CAPÍTOL II  
Estructura i organització  
  
Article 4. Òrgans del Consorci del Consell de l'Horta de València  
1. Els òrgans del Consorci del Consell de l'Horta de València són:  
a) La Presidència  
b) L'Òrgan Executiu  
c) La Comissió Permanent economicofinancera de l'Òrgan Executiu  
d) La Comissió Permanent d'infraestructures agràries de l'Òrgan Executiu  
e) Les comissions temporals que cree l'Òrgan Executiu  
f) L'Òrgan Participatiu  
g) Les comissions que cree l'Òrgan Participatiu  
h) L'Òrgan Operatiu  
i) La Secretaria  
2. Els òrgans col·legiats impulsaran una composició paritària.  
  
  
CAPÍTOL III  
Presidència  
  
Article 5. La Presidència  
1. Exercirà la presidència del consorci la persona titular de la conselleria amb competències en matèria d'agricultura. Presidirà les sessions de l'Òrgan Executiu i de l'Òrgan Participatiu de caràcter consultiu. En cas d'absència o malaltia, exercirà la Presidència la persona pertanyent a la conselleria amb competències en agricultura i desenvolupament rural, en qui delegue la presidència. En cas de vacant qui exercisca el càrrec de major rang en la conselleria amb competències en matèria d'agricultura i desenvolupament rural.  
2. Correspondrà a la presidència:  
a) Exercir la representació del Consorci del Consell de l'Horta de València, així com de tots els òrgans col·legiats.  
b) Acordar la convocatòria de les sessions ordinàries i extraordinàries de tots òrgans col·legiats, i fixar el seu ordre del dia, tenint en compte, en el seu cas, les peticions de les altres persones membre formulades amb la suficient antelació.  
c) Presidir les sessions dels òrgans col·legiats, moderar el desenvolupament dels debats i suspendre'ls per causes justificades.  
d) Vetlar pel compliment dels acords adoptats pel Consorci del Consell de l'Horta de València.  
e) Visar les actes i certificacions dels acords del ple.  
f) Nomenar la persona titular de la Gerència.  
g) Exercir quantes altres funcions siguen inherents a la presidència.  
  
  
CAPÍTOL IV  
L'Òrgan Executiu  
  
Article 6. L'Òrgan Executiu  
L'Òrgan Executiu és l'òrgan col·legiat suprem de gestió i administració del Consorci del Consell de l'Horta de València.  
  
Article 7. Composició  
1. L'òrgan executiu estarà compost per, a més, de les persones que exercisquen la Presidència i la Secretaria per:  
- Un/a representant de la Conselleria amb competències en agricultura i desenvolupament rural.  
- Un/a representant de la Conselleria amb competències en medi ambient.  
- Un representant de la Conselleria amb competències en ordenació del territori i paisatge.  
- Un/a representant de la Conselleria amb competències en economia.  
- Un/a representant de la Conselleria amb competències en patrimoni cultural.  
- Dos representants de la Diputació Provincial de València.  
- Quatre representants dels ajuntaments de l'àmbit de l'Horta de València que s'hagen incorporat al Consorci (1 de l'Ajuntament de València, 1 de l'Horta Nord, 1 de l'arc de Moncada i Alboraia, 1 de l'Horta Sud). Els ajuntaments que poden formar part de l'Horta Nord són Albalat dels Sorells, Albuixech, Foios, la Pobla de Farnals, Massalfassar, Massamagrell, Meliana, Museros, Puçol i el Puig de Santa Maria. Els ajuntaments que poden formar part de l'arc de Moncada i Alboraia són Alboraia, Alfara del Patriarca, Almàssera, Bonrepòs i Mirambell, Burjassot, Emperador, Godella, Moncada, Rocafort, Tavernes Blanques i Vinalesa. Els ajuntaments que poden formar part de l'Horta Sud són Alaquàs, Albal, Aldaia, Alfafar, Catarroja, Llocnou de la Corona, Benetússer, Manises, Massanassa, Mislata, Paiporta, Paterna, Picanya, Quart de Poblet, Sedaví, Torrent i Xirivella.  
- Quatre representants de les entitats agràries més representatives designats conforme a l'article 19 dels Estatuts.  
- Dos representants de les entitats privades sense ànim de lucre que acrediten una activitat mínima de dos anys en matèria de defensa i promoció de l'activitat agrària en l'àmbit del l'Horta de València designats conforme a l'article 19 dels Estatuts.  
  
Article 8. Nomenament  
1. El nomenament de les persones representants el realitzarà la Presidència, a proposta de:  
a) Qui ostente la titularitat de la respectiva conselleria, en el cas de representants d'aquestes.  
b) Qui ostente la Presidència de la Diputació Provincial, en el cas de la persona representant de la Diputació Provincial de València  
c) Qui ostente l'Alcaldia de València, en el cas de la persona representant de l'Ajuntament de València.  
d) Els ajuntaments diferents al de València, per a cadascuna de les tres demarcacions de l'Horta, seleccionaran la seua representació, d'acord amb les següents regles:  
- Les autoritats municipals que desitgen presentar les seues candidatures a la representació del seu àmbit territorial hauran de presentar la seua candidatura en la Secretaria del Consorci del Consell de l'Horta de València entre l'1 i el 15 de desembre de cada any. No s'admetran candidatures d'un ajuntament que haja exercit la representació del seu àmbit territorial durant l'any anterior.  
- Entre el 15 i el 25 de desembre de cada any, es reuniran, convocats per la persona que ostente la representació del seu àmbit territorial l'any en curs, de cadascuna de les demarcacions (Nord, Arc de Montcada-Alboraia i Sud), les persones representants dels ajuntaments de cadascuna de les demarcacions, que elegiran per majoria i per vot secret les candidatures a representants que s'hagen presentat conforme a la regla anterior. En cas d'empat, es realitzarà una segona volta entre les dues candidatures més votades. En cas de persistir l'empat, es triarà la persona representant mitjançant sorteig entre les candidatures empatades.  
  
- El resultat de la votació serà certificat per la persona que ostente la secretaria del Consorci del Consell de l'Horta, i es remetrà a la Presidència.  
- La Presidència nomenarà les persones representants amb efectes d'1 de gener de cada any, data en la qual començaran a desenvolupar les seues funcions.  
- En cas que no existisquen candidatures, les persones proposades seran les que designe l'ajuntament que haja adoptat l'acord d'adhesió al Consorci del Consell de l'Horta de València amb més antiguitat en cadascuna de les demarcacions.  
e) Cada cinc anys, qui exercisca la titularitat de la conselleria amb competències en matèria d'agricultura certificarà quals són les quatre entitats agràries més representatives. L'òrgan competent de cadascuna d'elles proposarà a la Presidència del Consorci als seus representants.  
  
f) Cada cinc anys, el Consell Assessor de Medi Ambient i de Participació de la Generalitat Valenciana designarà dues entitats privades sense ànim de lucre, que acrediten una activitat mínima de dos anys en matèria de defensa i promoció de l'activitat agrària en l'àmbit de l'Horta de València. L'òrgan competent de cadascuna d'aquestes entitats proposarà a la Presidència del Consorci als seus representants.  
2. Les propostes de nomenament inclouran una persona titular i fins a dos suplents, excepte en qui concórrega la condició de càrrec superior o directiu de l'Administració, que podran fer-se representar en les sessions de l'Òrgan Executiu per personal funcionari dependent d'elles que ostente rang de prefectura de servei.  
3. Les vacants dels membres de l'Òrgan Executiu es cobriran temporalment amb suplents designats a aquest efecte, sense perjudici que s'actue en els termes exposats en el següent article per a cobrir aquesta vacant.  
  
Article 9. Duració i cessament  
1. Les persones representants ho seran mentre exercisquen el seu càrrec en l'Administració o en les entitats representades en l'Òrgan Executiu, segons siga procedent, i cessarà la seua activitat representativa automàticament quan cessen en aquests. En cas de vacant per defunció o pèrdua del càrrec representatiu en qualsevol de les entitats consorciades, aquestes proposaran una persona en substitució en els òrgans del Consorci en el termini de 15 dies. La persona que ostente la titularitat de la conselleria competent en matèria d'agricultura podrà revocar en qualsevol moment els nomenaments a ella atribuïts, previ compliment de les disposicions legals aplicables en cada cas.  
En cas que les entitats agràries més representatives deixen de tindre aquesta condició, o les entitats privades sense ànim de lucre que acrediten una activitat mínima de dos anys en matèria de defensa i promoció de l'activitat agrària en l'àmbit de l'Horta de València deixen de ser les designades pel Consell Assessor de Medi Ambient de la Generalitat Valenciana, les persones representants d'aquestes finalitzaran el seu mandat.  
2. La duració del mandat de les persones representants de l'Administració el nomenament de la qual no estiga vinculat a un càrrec públic serà indefinida, sense perjudici del seu cessament per la titular de la conselleria competent en agricultura a proposta de l'autoritat que va proposar el seu nomenament. Quan el nomenament estiga vinculat a l'acompliment d'un càrrec públic, cessaran automàticament com a membres de l'Òrgan Executiu en deixar d'exercir el càrrec per raó del qual van ser nomenades. No obstant això, dins de cada mandat, es podrà variar la designació de les persones representants, titulars i suplents, a través del mateix procediment utilitzat per a la seua designació inicial. La designació d'una nova persona representant portarà aparellat el cessament de la persona que se substituïsca. La nova persona representant, en el seu cas, ostentarà el càrrec pel temps que li haguera correspost exercir a la substituïda.  
3. Les persones representants dels municipis, excepte el de València, ho faran en representació del conjunt de municipis indicats en l'article 7 del present reglament. Els qui es reuniran periòdicament i adoptaran els acords i posicionaments de consens per a traslladar a l'òrgan executiu. El període de representació de cadascuna de les demarcacions territorials serà màxim d'un any, després del qual serà designat un altre diferent d'entre els ajuntaments inclosos en cadascuna de les demarcacions territorials seguint el procediment descrit en l'article anterior. Fomentant d'aquesta manera, la participació de tots els ajuntaments en l'Òrgan Executiu del Consorci del Consell de l'Horta de València.  
  
4. Es podrà variar la designació de les persones representants, titulars i suplents, a través del mateix procediment utilitzat per a la seua designació inicial. La designació d'una nova persona representant portarà aparellat el cessament de la persona que se substituïsca. La nova persona representant, en el seu cas, ostentarà el càrrec pel temps que li haguera correspost exercir a la substituïda.  
  
Article 10. Drets de les persones representants de les entitats membres de l'Òrgan Executiu  
Les persones representants tenen dret a:  
a) Rebre, amb una antelació mínima de deu dies, la convocatòria i l'ordre del dia de les reunions, excepte en els casos en què la reunió siga convocada amb caràcter d'urgència. La informació sobre els temes que figuren en l'ordre del dia estarà a la disposició de les persones representants en igual termini.  
b) Assistir a les reunions de l'Òrgan Executiu i participar en els seus debats. No obstant això, seran causa d'abstenció les establides en l'article 23 de Llei 40/2015, d'1 d'octubre, de règim jurídic del sector públic.  
  
c) Exercir el seu dret al vot, expressar el sentit del seu vot i els motius que el justifiquen i formular, quan ho estimen convenient, el seu vot particular sobre qualsevol qüestió sotmesa a votació. El vot serà personal i indelegable en el seu exercici, ja siga per persona titular o suplent. No podran abstindre's en les votacions els qui tinguen la condició de persona representant d'entitat membre de l'Òrgan Executiu per la seua qualitat d'autoritats o personal al servei de les administracions públiques.  
d) Obtindre la informació precisa per a complir les funcions assignades.  
e) Exercir totes les altres funcions que siguen inherents a la seua condició.  
  
  
Article 11. Règim de funcionament  
El règim de funcionament de l'Òrgan Executiu s'ajustarà a les següents regles:  
a) L'Òrgan Executiu es reunirà en sessió plenària ordinària dos vegades a l'any. La convocatòria es realitzarà amb una antelació mínima de deu dies hàbils per part de la Presidència, llevat que la sessió es convoque amb caràcter extraordinari i urgent en què el termini d'antelació serà de dos dies hàbils. En la primera reunió anual s'hauran d'incloure en l'ordre del dia com a mínim les propostes de l'Òrgan Consultiu, per a la seua aprovació. En la segona reunió anual s'inclourà com a mínim en l'ordre del dia, l'estat d'execució de les propostes.  
b) Es podran convocar sessions plenàries extraordinàries a proposta de la Presidència o d'un 40 % dels membres de l'Òrgan Executiu. La Presidència haurà de convocar la reunió en el terme màxim d'un mes des de la data de recepció de l'escrit de petició i la proposta d'ordre del dia, si la petició fora d'una reunió urgent, es convocarà, si fora possible, en el terme de sis dies hàbils. Les reunions extraordinàries seran totes aquelles que tin per objecte la resolució de qüestions que per les seues especials circumstàncies no puguen demorar-se fins a la celebració d'una reunió ordinària.  
c) La convocatòria contindrà com a mínim, l'hora, el lloc i l'ordre del dia de la reunió, l'esborrany de l'acta o l'acta de la reunió anterior i la documentació necessària per a l'adopció d'acords sobre els temes a tractar continguts en l'ordre del dia. Les entitats representades en l'Òrgan Executiu podran proposar assumptes a incloure en l'ordre del dia, per a això efectuaran la corresponent proposta, durant els 5 dies hàbils a partir de la recepció de la convocatòria, a la Secretaria o a la Presidència de l'Òrgan Executiu.  
d) Per a la vàlida constitució de l'Òrgan Executiu, a l'efecte de la celebració de sessions, deliberacions i adopció d'acords, és necessària la presència de la Presidència i de la Secretaria, o, si és el cas, de les persones substitutes, i la de la meitat, almenys, de les persones representants d'entitats membres. En segona convocatòria com a mínim hauran de ser presents Presidència, Secretaria i tres membres representants.  
  
e) De cada sessió que duga a terme l'Òrgan Executiu, la Secretaria estendrà acta, que especificarà necessàriament les persones assistents, l'ordre del dia de la reunió, les circumstàncies del lloc i temps en què s'ha portat a terme, els punts principals de les deliberacions, així com el contingut dels acords adoptats. En l'acta podrà figurar, a sol·licitud de les persones representants de les entitats membre de l'òrgan, el vot contrari a l'acord adoptat, la seua abstenció i els motius que la justifiquen o el sentit del seu vot favorable. Així mateix, qualsevol persona representant té dret a sol·licitar la transcripció íntegra de la seua intervenció o proposta, sempre que aporte en el mateix moment, o en el termini que li assenyale la Presidència, el text que es corresponga fidelment amb la seua intervenció, i així es farà constar en l'acta o s'adjuntarà còpia a aquesta. Les actes s'aprovaran en la mateixa o en la següent sessió. No obstant això, la Secretaria podrà emetre certificació sobre els acords específics que s'hagen adoptat, sense perjudici de la ulterior aprovació de l'acta. En les certificacions d'acords adoptats amb anterioritat a l'aprovació de l'acta es farà constar expressament aquesta circumstància.  
f) Els acords, excepte la modificació dels Estatuts, s'adoptaran per majoria simple de les persones representants presents, cada persona representant disposarà d'un vot. Existeix majoria simple quan els vots afirmatius són més que els negatius. La modificació dels Estatuts precisarà de majoria de dos terços del nombre legal d'entitats membre, i haurà de ser ratificada per les entitats consorciades.  
  
Article 12. Competències  
L'Òrgan Executiu és titular de totes les competències i facultats necessàries per a donar compliment a les funcions establides en l'article 3 d'aquest reglament, així com per a l'aprovació de noves adhesions i separacions i la modificació dels Estatuts.  
  
Article 13. Delegacions  
1. L'Òrgan Executiu podrà delegar l'exercici de les seues competències en la Gerència.  
2. En l'acord de delegació s'establirà si per a l'exercici de la matèria delegada es requereix informe preceptiu d'una de les dues comissions permanents, o si el seu exercici no necessita un informe preceptiu.  
CAPÍTOL V  
Les comissions permanents de l'Òrgan Executiu  
  
Article 14. Comissions permanents  
En compliment del que s'estableix en els Estatuts es constitueixen dues comissions permanents de l'Òrgan Executiu: l'Economicofinancera i la d'Infraestructures Agràries amb la composició, règim jurídic i funcions que es regulen en aquest reglament.  
  
Article 15. Composició  
1. Cada comissió permanent estarà composta per la Presidència i la Secretaria, personal tècnic o persones en els qui deleguen o les substituïsquen i un mínim de tres i un màxim de huit persones membres triats per l'Òrgan Executiu d'entre els seus membres, de la següent manera: dos entre les persones representants de la Conselleries, que manifesten el seu interés, sent designades per la Presidència; en el cas de no haver-hi propostes es nomenaran a designació de la presidència; un de la Diputació Provincial, dues dels ajuntaments, dues de les entitats agràries més representatives que es postulen a cadascuna de les comissions i una de les entitats privades sense ànim de lucre que acrediten una activitat mínima de dos anys en matèria de defensa i promoció de l'activitat agrària en l'àmbit de l'Horta de València, que es postulen per a cadascuna de les comissions.  
2. Assistirà amb veu i sense vot la Gerència, així mateix podran assistir amb veu i sense vot els altres membres de l'Òrgan Executiu i els de l'Òrgan Participatiu en els termes que s'estableix en aquest reglament, així com aquelles persones que la Presidència entenga que hagen d'assistir a fi d'assessorar la Comissió Permanent.  
3. Els membres de les comissions permanents podran assistir a les reunions amb una persona de perfil tècnic per al seu assessorament.  
  
Article 16. Règim jurídic  
El règim de funcionament de les comissions permanents s'ajustarà a les següents regles:  
a) La comissió es reunirà en sessió ordinària cada trimestre de l'any. La convocatòria es realitzarà amb una antelació mínima de deu dies.  
b) Es podran convocar sessions extraordinàries a proposta de la Presidència de la comissió o de quatre de les seues entitats membre. La convocatòria es realitzarà amb una antelació mínima de dos dies hàbils. S'haurà de convocar la reunió en el terme màxim d'un mes des de la data de recepció de l'escrit de petició i la proposta d'ordre del dia, si la petició fora d'una reunió urgent, es convocarà, si fora possible, en el terme de sis dies hàbils. Les sessions extraordinàries seran totes aquelles que tinguen per objecte la resolució de qüestions que per les seues especials circumstàncies no puguen demorar-se fins a la celebració d'una reunió ordinària.  
c) La convocatòria contindrà, com a mínim, l'hora, el lloc i l'ordre del dia de la reunió, l'acta de la reunió anterior i la documentació necessària per a l'adopció d'acords sobre els temes a tractar.  
d) Per a la vàlida constitució de la comissió, a l'efecte de la celebració de sessions, deliberacions i adopció d'acords, és necessària la Presidència de la Comissió i de la Secretaria del Consorci del Consell de l'Horta de València o persones en qui deleguen i, almenys, dues de les persones representants de les entitats membre o suplents en cas d'absència, vacant, malaltia o delegació expressa de la persona titular per a cada reunió.  
e) Els acords s'adoptaran per majoria simple de les persones assistents de la comissió. Existirà majoria simple quan els vots afirmatius són més que els negatius.  
f) De cada sessió que duga a terme la comissió, la Secretaria estendrà acta, que especificarà necessàriament les persones assistents, l'ordre del dia de la reunió, les circumstàncies del lloc i temps en què s'ha portat a terme, els punts principals de les deliberacions, així com el contingut dels acords adoptats. En l'acta podrà figurar, a sol·licitud de les persones representants de les entitats membres de l'òrgan, el vot contrari a l'acord adoptat, la seua abstenció i els motius que la justifiquen o el sentit del seu vot favorable. Així mateix, qualsevol persona representant té dret a sol·licitar la transcripció íntegra de la seua intervenció o proposta, sempre que aporte en el mateix moment, o en el termini que li assenyale la Presidència, el text que es corresponga fidelment amb la seua intervenció, i així es farà constar en l'acta o s'unirà una còpia a aquesta. Les actes s'aprovaran en la mateixa o en la següent sessió. No obstant això, la Secretaria podrà emetre certificació sobre els acords específics que s'hagen adoptat, sense perjudici de la ulterior aprovació de l'acta. En les certificacions d'acords adoptats amb anterioritat a l'aprovació de l'acta es farà constar expressament aquesta circumstància.  
  
  
Article 17. Funcions de la Comissió Permanent Economicofinancera de l'Òrgan Executiu  
1. La Comissió Permanent Economicofinancera és l'òrgan consultiu i assessor de l'Òrgan Executiu, en matèria economicopressupostària. La base dels seus debats serà la documentació tècnica presentada per l'Òrgan Operatiu del Consorci del Consell de l'Horta.  
2. Són funcions de la Comissió Permanent Economicofinancera:  
  
a) Controlar i vetlar per la bona execució pressupostària del Consorci del Consell de l'Horta de València.  
b) Informar l'Òrgan Executiu sobre la proposta de distribució del pressupost anual del Consorci.  
c) Informar l'Òrgan Executiu sobre la liquidació del pressupost anual del Consorci.  
d) Informar l'Òrgan Executiu sobre les necessitats en matèria d'infraestructures i d'equipaments per al funcionament del Consorci del Consell de l'Horta de València.  
e) Proposar les aportacions que cada municipi ha de realitzar anualment al Consorci.  
f) Aquelles altres que, en matèria economicofinancera, li puga delegar l'Òrgan Executiu, o li atribuïsca aquest reglament.  
3. Serà preceptiu l'informe previ de la Comissió abans de sotmetre les corresponents propostes d'acord amb l'Òrgan Executiu, en les matèries assenyalades en els incisos b), c) i e) de l'apartat anterior.  
  
Article 18. Funcions de la Comissió Permanent d'Infraestructures Agràries de l'Òrgan Executiu  
1. La Comissió Permanent d'Infraestructures Agràries és l'òrgan consultiu i assessor de l'Òrgan Executiu, en matèria d'infraestructures agràries i aquelles altres matèries agràries incloses en el Pla de desenvolupament agrari de l'Horta de València (PDA). La base dels seus debats serà la documentació presentada per l'Òrgan Operatiu del Consorci del Consell de l'Horta.  
2. Les funcions de la Comissió Permanent d'infraestructures agràries:  
a) Proposar a l'Òrgan Executiu sobre les actuacions que, en matèria d'infraestructures agràries i aquelles altres recollides en el PDA, resulten prioritàries a posar en marxa cada anualitat.  
b) Proposar a l'Òrgan Executiu sobre les necessitats que, en matèria d'infraestructures agràries, no recollides en el PDA, seria adequat posar en marxa.  
c) Informar l'Òrgan Executiu sobre l'estat d'execució de les actuacions aprovades cada any.  
d) Aquelles altres que, en matèria d'infraestructures agràries, li puga atribuir l'Òrgan Executiu, o li atribuïsca aquest reglament.  
3. Serà preceptiu l'informe previ de la Comissió abans de sotmetre les corresponents propostes d'acord amb l'Òrgan Executiu, en les matèries assenyalades en els incisos a) i b) de l'apartat anterior.  
  
  
CAPÍTOL VI  
Les comissions no permanents de l'Òrgan Executiu  
  
Article 19. Comissions no permanents de l'Òrgan Executiu  
L'Òrgan Executiu, podrà constituir comissions no permanents amb la composició, règim jurídic i funcions que establisca.  
  
  
CAPÍTOL VII  
L'Òrgan Participatiu  
  
Article 20. Definició i competències  
1. L'Òrgan Participatiu és l'òrgan consultiu del Consorci del Consell de l'Horta de València. L'Òrgan Participatiu emetrà opinió sobre aquelles consultes que l'Òrgan Executiu li formule. Així mateix, podrà demanar informació, realitzar consultes o elevar qüestions o propostes d'aquells temes en els quals és competent el Consorci del Consell de l'Horta de València.  
2. L'Òrgan Participatiu es podrà dotar de les seues pròpies normes de funcionament.  
  
Article 21. Composició  
L'Òrgan Participatiu de caràcter consultiu estarà compost per, a més, de les persones que ostenten la Presidència i la Secretaria per:  
  
- Una persona representant de l'àrea d'agricultura de la conselleria corresponent.  
- Una persona representant de l'àrea de medi ambient de la conselleria corresponent.  
- Una persona representant de la conselleria amb competències en ordenació del territori i paisatge.  
- Una persona representant de la conselleria amb competències en economia.  
- Una persona representant de la conselleria amb competències en patrimoni cultural.  
- Dues persones representants de la Diputació Provincial de València.  
- Una persona representant de cadascun dels ajuntaments de l'àmbit de l'Horta de València que s'hagen adherit al Consorci del Consell de l'Horta de València.  
- Una persona representant de la Reial Séquia de Moncada.  
- Una persona representant del Tribunal de les Aigües de la Vega de València.  
- Una persona representant dels òrgans de gestió i participació dels espais naturals protegits en l'àmbit de l'Horta de València.  
- Una persona representant de la Confederació Hidrogràfica del Xúquer.  
- Quatre persones representants de les entitats agràries més representatives.  
- Dues persones representants de les entitats privades sense ànim de lucre que acrediten una activitat mínima de dos anys en matèria de defensa i promoció de l'activitat agrària en l'àmbit de l'Horta de València  
- Una persona representant de les comunitats de regants de l'àmbit de l'Horta de València.  
- Una persona representant de les universitats públiques de l'àmbit de l'Horta de València.  
- Una persona representant dels sindicats.  
- Una persona representant de les entitats de distribució i de consum.  
- Una persona representant de les organitzacions de defensa del medi ambient i del territori.  
  
Article 22. Nomenament  
1. El nomenament de les persones representants de les organitzacions membre de l'Òrgan Participatiu el realitzarà la Presidència, a proposta de:  
a) Qui ostente la titularitat de la respectiva conselleria, en el cas de representants d'aquestes.  
b) Qui ostente la Presidència de la Diputació Provincial, en el cas de representants de la Diputació Provincial de València.  
c) L'òrgan competent de la Real Séquia de Moncada; del Tribunal de les Aigües de la Vega de València; de la Confederació Hidrogràfica del Xúquer;  
d) Cada cinc anys qui exercisca la titularitat de la conselleria amb competències en matèria d'agricultura certificarà quals són les quatre entitats agràries més representatives. L'òrgan competent de cadascuna d'aquestes proposarà a la Presidència del Consorci els seus representants.  
e) Cada cinc anys el Consell Assessor de Medi Ambient i de Participació de la Generalitat Valenciana designarà dues entitats privades sense ànim de lucre que acrediten una activitat mínima de dos anys en matèria de defensa i promoció de l'activitat agrària en l'àmbit de l'Horta de València. L'òrgan competent de cadascuna d'aquestes entitats proposarà a la Presidència del Consorci els seus representants.  
f) Qui ostente la titularitat de la conselleria amb competències en matèria de protecció del medi ambient, en el cas de representant dels òrgans de gestió i participació dels espais naturals protegits en l'àmbit territorial del Consorci del Consell de l'Horta de València.  
g) Els òrgans competents de les comunitats de regants de l'àmbit de l'Horta de València, en el cas de la persona representant de les comunitats de regants de l'àmbit de l'Horta de València. A aquest efecte, prèvia certificació emesa per la Confederació Hidrogràfica del Xúquer de la relació d'aquestes comunitats, la Presidència sol·licitarà proposta a cadascuna d'aquestes.  
h) El Consell Valencià d'Universitats, en el cas de la persona representant de les de les universitats públiques de l'àmbit de l'Horta de València.  
i) Cada cinc anys, l'òrgan competent de l'Administració de la Generalitat Valenciana certificarà els qui són els sindicats més representatius en els termes establits en l'article 7.1 de la Llei orgànica 11/1985, de 2 d'agost, de llibertat sindical, en el cas de la persona representant dels sindicats. Els òrgans competents de cada sindicat proposaran, per majoria simple, la persona representant d'aquests.  
  
j) La proposta de la representació de les entitats de distribució i de consum, es realitzarà mitjançant les següents regles:  
1) Cada cinc anys la Presidència publicarà mitjançant anunci publicat en el DOGV i en la pàgina web del Consorci una convocatòria perquè, dins del termini de deu dies, les entitats de distribució i consum que desenvolupen la seua activitat en l'àmbit del Consorci presenten candidatures per a tindre dret a proposar representant en l'Òrgan Participatiu.  
  
2) D'entre les entitats que es presenten a la convocatòria i reunisquen els pressupostos necessaris, és a dir, que, segons els seus estatuts tinguen per objecte la distribució i consum, l'Òrgan Executiu triarà una entitat.  
3) L'òrgan competent de l'organització triada proposarà qui li represente.  
k) La proposta de la representació de les organitzacions de defensa del medi ambient i del territori es realitzarà mitjançant les següents regles:  
1) Cada cinc anys la Presidència publicarà mitjançant anunci publicat en el DOGV i en la pàgina web del Consorci una convocatòria perquè, dins del termini de deu dies, les organitzacions de defensa del medi ambient i del territori que desenvolupen la seua activitat en l'àmbit del Consorci presenten candidatures per a tindre dret a proposar representant en l'Òrgan Participatiu.  
2) D'entre les entitats que es presenten a la convocatòria i reunisquen els pressupostos necessaris, és a dir que, segons els seus estatuts, tinguen per objecte de defensa del medi ambient i del territori, el Consell Assessor de Medi Ambient i Participació de la Generalitat Valenciana triarà a una entitat.  
3) L'òrgan competent de l'organització triada proposarà qui la represente.  
2. Les persones proposades podran no coincidir amb les proposades per a l'Òrgan Executiu.  
3. Les vacants dels membres de l'Òrgan Participatiu es cobriran temporalment amb els membres suplents designats a aquest efecte, sense perjudici que es procedisca en els termes exposats en el següent article per a cobrir aquesta vacant.  
  
Article 23. Duració i cessament  
1. Les persones representants d'entitats, el nomenament de les quals estiga vinculat a l'acompliment d'un càrrec públic, cessaran automàticament com a membres de l'Òrgan Participatiu en deixar d'exercir el càrrec per raó del qual van ser nomenades.  
2. La persona que ostente la titularitat de la conselleria competent en matèria d'agricultura podrà revocar en qualsevol moment els nomenaments a ella atribuïts, previ compliment de les disposicions legals aplicables en cada cas.  
3. La duració del mandat de les persones representants de l'Administració el nomenament de les quals no estiga vinculat a un càrrec públic serà indefinida, sense perjudici del seu cessament per la persona titular de la conselleria competent en agricultura a proposta de qui va proposar el seu nomenament.  
4. Els sindicats, les entitats agràries, les entitats de distribució i de consum i de les organitzacions de defensa del medi ambient i del territori designades pel procediment establit en l'article anterior tindran el dret a proposar el nomenament o cessament de les persones representants durant cinc anys. Finalitzat aquest període, tornaran a designar-se les entitats i aquestes a realitzar la proposta. En conseqüència, les persones nomenades per la Presidència, llevat que es designen les mateixes entitats, finalitzaran el seu mandat.  
5. Es podrà variar la designació de les persones representants, titulars i suplents, a través del mateix procediment utilitzat per a la seua designació inicial. La designació d'una nova persona representant portarà aparellat el cessament de la persona que se substituïsca. La nova persona representant, si és el cas, ostentarà el càrrec pel temps que li haja correspost exercir a la substituïda.  
6. En cas de vacant per defunció, malaltia o pèrdua del càrrec representatiu en qualsevol de les entitats representades, aquestes proposaran el corresponent substitut en els òrgans del Consorci en el termini de 15 dies  
  
Article 24. Drets de les persones membres de l'Òrgan Participatiu  
  
Les persones representants de les entitats membres tenen dret a:  
  
a) Rebre, amb una antelació mínima de deu dies, la convocatòria que continga l'ordre del dia de les reunions, excepte en els casos en què la reunió siga convocada amb caràcter d'urgència. La informació sobre els temes que figuren en l'ordre del dia estarà a la disposició de les persones representants en igual termini.  
b) Assistir a les reunions de l'Òrgan Participatiu i participar en els seus debats. No obstant això, hauran d'abstindre's de fer-ho en els assumptes en els quals tinguen interés o que afecten persones, físiques o jurídiques, amb les quals estiguen o hagen estat unides per vincles professionals o de parentiu.  
c) Exercir el seu dret al vot, expressar el sentit del seu vot i els motius que el justifiquen i formular, quan ho estimen convenient, el seu vot particular sobre qualsevol qüestió sotmesa a votació.  
d) Obtindre la informació precisa per a complir les funcions assignades.  
e) Formar part d'una de les comissions permanents de l'Òrgan Executiu, amb veu i sense vot, quan així ho sol·liciten en ser nomenats i de les altres comissions de l'Òrgan Executiu quan aquestes es constituïsquen.  
f) Exercir totes les altres funcions que siguen inherents a la seua condició.  
  
Article 25. Règim de funcionament  
El funcionament de l'Òrgan Participatiu s'ajustarà les següents regles:  
a) L'òrgan participatiu es reunirà de manera ordinària com a mínim dues vegades a l'any. La convocatòria es realitzarà amb una antelació mínima de deu dies naturals per part de la presidència, llevat que la sessió es convoque amb caràcter extraordinari i urgent. En la primera reunió anual, que serà abans del mes de març, s'hauran d'incloure i aprovar com a mínim les propostes que es pretén que l'òrgan executiu aprove. En la segona reunió anual s'estudiarà l'avaluació de l'estat d'execució aportada per l'òrgan executiu. Les entitats representades en l'òrgan executiu podran proposar assumptes a incloure en l'ordre del dia, per a això efectuaran la corresponent proposta, amb antelació suficient, a la Secretaria o a la Presidència de l'Òrgan Consultiu.  
  
b) Es podran convocar sessions plenàries extraordinàries a proposta de la Presidència o d'un 50 % dels membres de l'Òrgan Consultiu. La Presidència haurà de convocar la reunió en el terme d'un mes des de la data de recepció de l'escrit de petició i la proposta d'ordre del dia. Les reunions extraordinàries seran totes aquelles que tinguen per objecte la resolució de qüestions que per les seues especials circumstàncies no puguen demorar-se fins a la celebració d'una reunió ordinària.  
  
c) La convocatòria contindrà, com a mínim, l'hora, el lloc i l'ordre del dia de la reunió, l'acta de la reunió anterior i la documentació necessària per a l'adopció d'acords sobre els temes a tractar. Les entitats representades en l'Òrgan Consultiu podran proposar assumptes a incloure en l'ordre del dia, per a això efectuaran la corresponent proposta, amb antelació suficient, a la secretaria o a la presidència de l'òrgan consultiu.  
d) Per a la vàlida constitució de l'Òrgan Participatiu, a l'efecte de la celebració de sessions, deliberacions i adopció d'acords, és necessària la presència de la presidència i de la secretaria, o, si és el cas, de les persones substitutes, i la de la meitat, almenys, de les persones membres. En segona convocatòria com a mínim hauran de ser presents Presidència, Secretaria i tres membres representants.  
e) De cada sessió que duga a terme l'Òrgan Participatiu, la secretaria estendrà acta, que especificarà necessàriament les persones assistents, l'ordre del dia de la reunió, les circumstàncies del lloc i temps en què s'ha portat a terme, els punts principals de les deliberacions, així com el contingut dels acords adoptats. En l'acta podrà figurar, a sol·licitud dels respectius membres de l'òrgan, el vot contrari a l'acord adoptat, la seua abstenció i els motius que la justifiquen o el sentit del seu vot favorable. Així mateix, qualsevol membre té dret a sol·licitar la transcripció íntegra de la seua intervenció o proposta, sempre que aporte en el mateix moment, o en el termini que li assenyale la presidència, el text que es corresponga fidelment amb la seua intervenció, i es farà constar així en l'acta o s'unirà una còpia a aquesta. Les actes s'aprovaran en la mateixa o en la següent sessió. No obstant això, la secretaria podrà emetre certificació sobre els acords específics que s'hagen adoptat, sense perjudici de la ulterior aprovació de l'acta. En les certificacions d'acords adoptats amb anterioritat a l'aprovació de l'acta es farà constar expressament aquesta circumstància.  
  
f) Els acords s'adoptaran per majoria simple dels membres presents, cada persona membre disposarà d'un vot. Existeix majoria simple quan els vots afirmatius són més que els negatius  
  
Article 26. Competències  
L'Òrgan Participatiu emetrà opinió sobre aquelles consultes que l'Òrgan Executiu li formule i sotmetrà a la consideració de l'Òrgan Executiu proposades d'acord. Així mateix, podrà demanar informació, realitzar consultes o qüestions d'aquells temes en els quals és competent el Consorci del Consell de l'Horta de València.  
  
  
CAPÍTOL VIII  
Comissions de l'Òrgan Participatiu de caràcter consultiu  
  
Article 27. Comissions de l'Òrgan Participatiu  
L'Òrgan Participatiu podrà crear comissions. Per a això s'hauran d'aprovar mitjançant acord plenari, indicant les temàtiques a treballar, els objectius perseguits i la temporalització proposada; aquesta haurà de ser aprovada, i qualsevol acord que prenguen haurà de ser ratificat per l'Òrgan Participatiu. Si fora necessari, les comissions podran utilitzar els mateixos mecanismes de funcionament descrits per a l'òrgan consultiu.  
  
  
CAPÍTOL IX  
Òrgan Operatiu de caràcter tècnic  
  
Article 28. L'Òrgan Operatiu  
L'Òrgan Operatiu de caràcter tècnic el constitueix el personal del Consorci sota la direcció de la Gerència. Podrà comptar amb l'ajuda de personal de les administracions públiques que formen part del Consorci, mitjançant l'instrument jurídic procedent. Sota la coordinació de la Gerència, realitzarà totes aquelles tasques que li encomane l'òrgan executiu o qui ostente la Presidència, especialment, la gestió del Consorci.  
  
  
Article 29. Estructura  
L'Òrgan Operatiu s'estructura en:  
a) La Gerència.  
b) El Servei d'Administració.  
c) El Servei Agroalimentari i de Territori, que s'estructurarà en la Unitat Administrativa de Territori i la Unitat Administrativa Agroalimentària.  
  
Article 30. La Gerència  
1. La Gerència és l'òrgan d'administració que assumeix la direcció, coordinació i gestió del Consorci. La persona física que ocupe la gerència serà designada per la Presidència del Consorci, i no podrà pertànyer als òrgans Executiu i Participatiu d'aquest, encara que assistirà amb veu i sense vot a les sessions de tots dos òrgans.  
2. Desenvoluparà totes les funcions pròpies del seu lloc, en concret les de planificació, organització, direcció i control, així com totes aquelles que l'Òrgan Executiu o la Presidència li apoderen, deleguen o encomanen, de conformitat amb els Estatuts i amb el que dispose la normativa vigent. En concret:  
a) Dirigir, coordinar, inspeccionar i impulsar els serveis i activitats del Consorci.  
b) Executar i fer complir els actes dels òrgans del Consorci.  
c) Preparar l'avantprojecte de pressupost per a la seua elevació a l'òrgan competent.  
d) Exercir la direcció i gestió del personal de l'entitat, i l'exercici de les facultats disciplinàries.  
e) Elaborar i proposar a l'òrgan competent l'aprovació del projecte de la plantilla del personal del Consorci i de la relació de llocs de treball.  
f) Exercir les altres funcions que expressament li siguen assignades per l'Òrgan Executiu o per la Presidència, bé mitjançant delegació o encàrrec de gestió.  
3. En els casos de vacant o absència, totes aquestes funcions seran exercides pel funcionari o funcionària de màxim rang del Consorci, de manera temporal. En cas d'existir diverses persones que reunisquen aquest perfil, la designació correspondrà a la Presidència.  
  
Article 31. El Servei d'Administració  
El Servei d'Administració té les següents funcions:  
a) Assistir a la Gerència i a l'Òrgan Executiu.  
b) Sota la dependència directa de la Gerència, dirigirà i coordinarà la gestió de personal i l'assessoria jurídica, elaborarà la planificació i programació econòmica i tramitarà les modificacions pressupostàries  
c) Supervisió i elaboració de les polítiques de les tecnologies de la informació i comunicacions, protecció de dades, transparència, etc., del Consorci  
d) Elaboració d'informes jurídics, així com les funcions recollides per a la Secretaria en els estatuts del Consorci.  
e) Aquelles funcions anàlogues a les anteriors que, per a estar implícites en aquestes o per a tindre caràcter instrumental per al seu exercici, li assigne la Gerència del Consorci.  
f) Coordinarà les funcions relatives a la gestió, seguiment i control economicopressupostari. Tramitarà els documents comptables de despeses i ingressos pressupostaris i extrapressupostaris. Gestionarà i realitzarà el seguiment i control dels fons comunitaris; coordinarà i realitzarà el seguiment de les caixes, així com de la comptabilització dels comptes justificatius dels fons de caixa fixa i la tramitació i seguiment dels expedients de contractació.  
  
Article 32. El Servei Agroalimentari i de Territori i les seues unitats  
  
1. Les funcions del Servei Agroalimentari i de Territori són:  
a) Assistir la Gerència i l'Òrgan Executiu.  
b) Sota la direcció de la Gerència, supervisar i coordinar les unitats agroalimentària i de territori en l'elaboració i execució de projectes en les matèries que les corresponguen, així com la redacció de normes tècniques, gestió de les peticions d'informes d'àmbit agronòmic i territorial; i especialment, la posada en marxa de les accions recollides en el Pla de desenvolupament agrari de l'Horta de València i totes aquelles pròpies del cos o escala a què pertany, que s'exerciran a través de tasques relacionades amb el nivell de responsabilitat del lloc i amb l'àmbit competencial del Consorci.  
c) Aquelles funcions anàlogues a les anteriors que, per estar implícites en aquestes o per tindre caràcter instrumental per al seu exercici, li assigne la Gerència del Consorci.  
2. Les funcions de la Unitat Administrativa Agroalimentària són, sota la coordinació del servei agroalimentari i territori, l'elaboració i execució de projectes en el sector agroalimentari, així com la redacció de normes tècniques, elaboració d'informes; especialment, la posada en marxa de les accions recollides en el Pla de desenvolupament agrari de l'Horta de València; i totes aquelles en matèria agroalimentària que s'exercisquen a través de tasques relacionades amb el nivell de responsabilitat del lloc i amb l'àmbit competencial del Consorci.  
3. Les funcions de la Unitat Administrativa de Territori són, sota la coordinació del servei agroalimentari i territori, l'elaboració i execució de projectes en matèria de territori, així com la redacció de normes tècniques, gestió de les peticions d'informes d'àmbit urbanístic i usos compatibles, i totes aquelles pròpies del cos o escala a què pertanyen en matèria d'ordenació del territori, que s'exercisquen a través de tasques relacionades amb el nivell de responsabilitat del lloc i amb l'àmbit competencial de la unitat d'Urbanisme del Consorci.  
  
  
Article 33. Règim del personal de l'Òrgan Operatiu  
1. El personal al servei del consorci podrà ser funcionari o laboral i haurà de procedir exclusivament de les administracions participants. El seu règim jurídic serà el de l'Administració pública d'adscripció i les seues retribucions en cap cas podran superar les establides per a llocs de treball equivalents en aquelles. El personal funcionari de carrera que passe a formar part del consorci es mantindrà en situació de servei actiu en la seua administració d'origen. Excepcionalment, quan no siga possible comptar amb personal procedent de les administracions participants en el Consorci, ja que aquest Consorci persegueix unes singularitats en les funcions que exercirà, podrà decidir la contractació de personal per a l'exercici d'aquestes funcions, en els termes establits en l'article 121 de la Llei 40/2015, d'1 d'octubre, de règim jurídic del sector públic. S'aplicaran els principis de mèrit i capacitat prèvia selecció amb proves i criteris objectius.  
  
2. L'ordenació del personal del Consorci l'efectuarà l'Òrgan Executiu, que aprovarà una relació de llocs de treball (RPT) en la qual s'indicaran els llocs ocupats per personal propi i el personal adscrit de les entitats consorciades, amb expressió dels requisits per a la seua ocupació i del seu cost. L'Òrgan Executiu podrà delegar aquestes funcions en la Gerència.  
  
  
CAPÍTOL X  
Secretaria  
  
Article 34. Secretaria  
1. El Consorci del Consell de l'Horta de València comptarà amb una Secretaria, la persona que ocupe la secretaria ho serà dels òrgans Executiu i Participatiu, dels quals serà també membre actuant amb veu i vot. Exercirà també la Secretaria de les comissions permanents de l'Òrgan Executiu, i podrà delegar aquesta funció en personal de l'Òrgan Operatiu diferent de la Gerència.  
2. Qui exercisca la Secretaria haurà de ser funcionari/ària de carrera de la Generalitat i serà designat per la Presidència del Consorci mitjançant resolució. En cas d'absència, vacant o malaltia serà suplida per una persona membre dels òrgans Executiu o Participatiu designat per la Presidència a l'inici de cada sessió en la qual es produïsca aqueixa absència.  
  
Article 35. Funcions de la Secretaria  
Correspondrà a la Secretaria:  
a) Efectuar la convocatòria de les sessions dels òrgans del Consorci del Consell de l'Horta de València per ordre de la seua presidència, així com les citacions a les persones membres d'aquests, vetlar per la legalitat formal i material de les actuacions de l'òrgan col·legiat, certificar les actuacions d'aquest i garantir que els procediments i regles de constitució i adopció d'acords siguen respectades.  
b) Rebre els actes de comunicació de les persones membres amb el Consorci del Consell de l'Horta de València i, entre aquests, les notificacions, peticions de dades, rectificacions o qualsevol una altra classe d'escrits dels quals el Consorci del Consell de l'Horta de València, haja de tindre coneixement.  
c) Preparar el despatx dels assumptes, redactar i autoritzar les actes de les sessions dels òrgans del Consorci.  
d) Expedir certificacions de les consultes, informes i acords aprovats.  
e) Totes les altres funcions que siguen inherents a la secretaria, de conformitat amb el que s'estableix en la Llei 40/2015 de règim jurídic del sector públic.  
  
CAPÍTOL XI  
Contractació de béns i serveis  
  
Article 36. Contractació de béns i serveis  
La contractació de béns i serveis s'ajustarà a la normativa reguladora de contractes del sector públic com a poder adjudicador amb la consideració d'Administració Pública.  
  
Article 37. Òrgans de contractació  
Els òrgans de contractació del Consorci són:  
a) L'Òrgan Executiu.  
b) La Gerència, en funció de les delegacions que li conferisca l'Òrgan Executiu.  
  
Article 38. Expedient de contractació  
1. L'elaboració dels informes de necessitat i el plec de prescripcions tècniques les realitzaran els serveis en funció de les atribucions que se'ls confereixen en aquest Reglament. El Servei d'Administració elaborarà els plecs de condicions administratives. Una vegada elaborats se sotmetran al visat de la Gerència.  
2. El Servei d'Administració emetrà el certificat d'existència de crèdit i l'informe jurídic a què es refereix la normativa de contractació pública, i l'informe d'insuficiència de mitjans l'emetrà la Gerència.  
  
3. L'òrgan de contractació aprovarà l'expedient.  
4. La declaració d'urgència i d'emergència dels expedients de contractació, així com l'aprovació d'aquests s'atribueix a la Gerència, previ informe preceptiu i vinculant de la Comissió Permanent d'Infraestructures Agràries de l'Òrgan Executiu. El termini entre la convocatòria i la celebració de la sessió d'aquesta Comissió Permanent podrà reduir-se en 24 hores per al cas d'emergència i fins a tres dies hàbils en el cas d'urgència. Aquestes sessions es realitzaran a distància, els seus membres podran trobar-se en diferents llocs sempre que s'assegure per mitjans electrònics ?incloent-hi els telefònics i audiovisuals- la identitat dels membres o persones que els suplisquen, el contingut de les seues manifestacions, el moment en què aquestes es produeixen, així com la interactivitat i intercomunicació entre ells en temps real i la disponibilitat dels mitjans durant la sessió. Entre altres, es consideraran inclosos entre els mitjans electrònics vàlids el correu electrònic, les audioconferències i les videoconferències.  
  
Article 39. Mesa de contractació  
La mesa de contractació estarà composta per:  
a) Presidència: Una persona membre de l'Òrgan Executiu, nomenada per aquest per períodes anuals que ostente la condició de funcionari.  
  
b) Secretaria: Qui ostente la Prefectura del Servei d'Administració  
  
c) Vocals:  
- Qui ostente la Prefectura del Servei d'Agroalimentari i de Territori.  
- Qui ostente la Secretaria de l'Òrgan Executiu  
- Qui ostente la intervenció d'un dels municipis que formen part del Consorci. Aquesta vocalia s'exercirà amb caràcter rotatori per a cada contracte i seguint l'ordre alfabètic dels municipis consorciats.  
  
  
Article 40. Supervisió de projectes i acta de replantejament dels contractes d'obra  
1. La supervisió de projectes d'obra la realitzarà la unitat de supervisió de la conselleria a la qual està adscrit el Consorci.  
2. L'acta de replanteig i l'acta de comprovació del replanteig es realitzarà amb l'assistència tècnica de la unitat competent que designe qui ostente la titularitat de la conselleria a la qual està adscrit el Consorci.  
  
  
Article 41. Recepció  
1. La recepció del bé o servei la realitzarà la Gerència.  
2. En els contractes en l'adjudicació dels quals haja intervingut la mesa de contractació i el preu d'aquests supere la quantitat de 50.000 ?, IVA exclòs, la recepció es realitzarà amb l'assistència de l'interventor/a que haja format part de la mesa del respectiu contracte.  
3. En els contractes d'obra que superen la quantitat de 50.000 ?, la recepció es realitzarà amb l'assistència tècnica de la unitat competent que designe qui ostente la titularitat de la conselleria a la qual està adscrit el Consorci.  
  
Article 42. Actes de tràmit  
Els actes de tràmit i d'execució que no s'atribueixen expressament per la normativa de contractació pública a l'Òrgan de Contractació o a la mesa de contractació s'atribueixen a la Gerència.  
  
Article 43. Encàrrecs a mitjà propi  
Els encàrrecs a mitjà propi s'atribueixen a la Gerència, que donarà compte d'aquests, en la primera reunió que celebre la Comissió Permanent d'Infraestructures Agràries de l'Òrgan Executiu.  
  
  
CAPÍTOL XII  
Tresoreria  
  
Article 44. Ordres de pagament  
Les ordres de pagament s'atribueixen a la Gerència.  
  
Article 45. Disposició de fons   
La disposició de fons, excepte els de caixa fixa, es realitzaran mitjançant transferències bancàries i mancomunadament per la Gerència, per qui ostente la Prefectura del Servei d'Administració i per una de les persones representants dels ajuntaments que formen part d'Òrgan Executiu i que es designarà per l'Òrgan Executiu per al període d'un any.  
  
  
Article 46. Bestretes de caixa fixa  
Les bestretes de caixa fixa s'ajustaran a la normativa establida per a l'Administració de la Generalitat Valenciana, amb les següents especialitats.  
a) L'Òrgan Executiu establirà anualment la quantia global quan aprove els pressupostos.  
b) El/la caixer/a serà el/la titular de la Gerència i el/la habilitat/ada qui ostente la Prefectura del Servei d'Administració. En cas de vacant serà la persona funcionària que designe la presidència.  
c) Els comptes es justificaran davant la Comissió Permanent Econòmic Financera de l'Òrgan Executiu, sotmetent-se a la seua aprovació en cada sessió que celebre.  
  
  
DISPOSICIONS TRANSITÒRIES  
  
Primera. Designació de persones jurídiques amb dret a proposar representants en l'Òrgan Executiu i Participatiu  
1. Les entitats agràries més representatives durant el pròxim quinquenni, conforme al que s'estableix en els actes anteriors de la Presidència i de l'Òrgan Executiu a l'aprovació d'aquest reglament, són l'Associació Valenciana d'Agricultors (AVA-ASAJA), la Unió de Llauradors i Ramaders (La Unió), la Coordinadora Camperola del País Valencià - COAG i la Unió de Petits Agricultors (UPA).  
2. Les entitats privades sense ànim de lucre que acrediten una activitat mínima de dos anys en matèria de defensa i promoció de l'activitat agrària en l'àmbit de l'Horta de València, conforme al que s'estableix en els actes anteriors de la Presidència i de l'Òrgan Executiu a l'aprovació d'aquest reglament, són l'Associació Per l'Horta i Acció Ecologista Agró.  
  
Segona. Acompliment de funcions atribuïdes a serveis i unitats de l'Òrgan Operatiu  
Les funcions que aquest reglament atribueix a serveis i unitats de l'Òrgan Operatiu seran realitzades per la Gerència o per personal col·laborador d'altres administracions públiques mentre aquests no tinguen personal, excepte la d'habilitat/ada de la caixa fixa, que serà realitzarà per personal funcionari que designe a aquest efecte la Presidència.  
  
  
DISPOSICIONS FINALS  
  
Primera. Desplegament  
S'autoritza la Gerència a establir instruccions o circulars que desenvolupen aquest reglament, previ informe preceptiu i vinculant de la Comissió Permanent Economicofinancera de l'Òrgan Executiu.  
  
Segona. Utilització de mitjans electrònics pels òrgans col·legiats  
  
1. Serà aplicable per als òrgans col·legiats del Consorci el que es disposa en la disposició addicional segona del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana.  
2. Les actes de tots els òrgans col·legiats es recolliran en un únic llibre, sota la custòdia de qui exercisca la Secretaria.  
  
Tercera. Entrada en vigor  
Aquest reglament entrarà en vigor l'endemà de ser publicat en el Diari Oficial de la Generalitat Valenciana.